«Peaminister Netanyahu ütles, et moodsate relvasüsteemide üleandmine vastutustundetutesse kätesse suurendab piirkonnas ohte ja lisas, et Iisrael jätkab oma julgeoleku ja huvide kaitsmist;» ütles Netanyahu kantselei pärast kahe liidri telefonivestlust avalduses.

17. septembri õhtul tulistas Süüria õhutõrje alla Hmeimimi sõjaväebaasi teel olnud Vene sõjaväelennuki Il-20, hukkus 15 Vene sõjaväelast. Vene kaitseministeerium teatas teisipäeva hommikul, et Süüria õhutõrje tulistas lennuki alla Iisraeli süül pärast seda, kui Iisraeli lennukid olid surunud selle Süüria õhutõrje tulejoonele.

Iisraeli sõjalennukid olid enne seda andnud Süüria Latakia provintsis õhulööke Süüria režiimivägede taristule.

Iisraeli sõjaväe teatel ei kanna juudiriigi relvajõud vahejuhtumi eest vastutust, sest selle hävitajad olid Vene lennuki allatulistamise ajaks Süüria õhuruumist lahkunud.

Vene kaitseminister Sergei Šoigu ütles esmaspäeval, et Venemaa tarnib Süüriale seal teenivate Vene sõjaväelaste kaitseks ja riigi õhutõrjevõimekuse tõstmiseks kahe nädala jooksul õhutõrje raketisüsteemid S-300.

Netanyahu ütles Putinile, et Iisrael peab kinni oma versioonist sündmuste kohta ja kordas, et selle kahetsusväärse vahejuhtumi eest kannavad vastutust lennuki alla tulistanud Süüria sõjavägi ja Iraan, kelle agressioon õõnestab stabiilsust, seisis avalduses.

Vaidlusest hoolimata leppisid Iisraeli peaminister ja Vene president

kokku «dialoogi jätkamises professionaalidest meeskondade vahel ja sõjavägedevahelist koordinatsiooni sõjaliste kanalite kaudu», lisati Iisraeli avalduses.

Kremli sõnul ütles Putin Netanyahule, et ei nõustu Iisraeli versiooniga sündmustest, mis viisid eelmisel nädalal Vene luurelennuki allatulistamiseni Süürias.

«Informatsioon, mille esitas Iisraeli sõjavägi...,on vastuolus Venemaa kaitseministeeriumi järeldustega,» ütles Kreml esmaspäeval.